ዛካርያሳ.
13.
ኡባፈ ዎልቃማ ጎዳይ ሀይሳዳ ያጌስ፦ “ሄ ዎደ ዳዊታ ኮቻታነ የሩሳላመን ደኤይሳታ ናጋራፐነ ቱናተꬃፈ ጌሽያ ፑልቶይ ꬉቃና። 
ሄ ዎደ ታኒ ኤንቲ ናምአንꬆ ቆፈቶና መላ ኤቃታ ሱንꬃ ቢታፈ ꬋይሳና። ቃስ ናበታነ ቱና አያናታ ቢታፈ ꬋይሳና። ታኒ ኡባፈ ዎልቃማ ጎዳይ ሀይሳ ኦዳይስ። 
ቃስ ኦንካ፥ ታኒ ናበ ጊኮ፥ እያ አዋነ አይያ እያ፥ ‘ኔኒ ጎዳ ሱንꬃን ዎርዶ ኦድያ ግሾ፥ ሀይቃናዉ በሴስ’ ያጋና። እ ትንብተ ኦድያ ዎደ እያ አዋይነ አይያ እያ ጫድድ ዎꬋና። 
ሄ ዎደ ታኒ ናበ ግያ ኦንካ ባ በእዳ ቆንጨꬃን ዬላታና። ቃስ አሰ ጭማናዉ እክሰይ ደእያ ማኦ ማኤና። 
ሽን እ፥ ‘ታኒ ናበ ግድከ፤ ናአተꬃፈ ዶማዳ ቢታ ኦꬅያ አስ’ ያጋና። 
እስ አስ፥ ‘ያትን፥ ሀ ነ ቦላ ደእያ ማዱንꬃይ አይቤ?’ ያግድ ኦይችኮ፥ እ፥ ‘ሀይስ ታኒ ታ ላገታ ሶን ማዱንፅዳይሳ’ ያጋና” ያጌስ። 
“ማሻዉ ደንዳ፥ ታዉ ማታ ግድዳ ታ ዶርሳታ ሄንꬃንቹዋ ቦላ ባርካ! ዶርሳት ላለታና መላ ሄንꬃንቹዋ ዎꬋ። ታኒ ጉꬃ ዶርሳታ ቦላ ታ ኩሽያ ደንꬃና” ያጌስ ኡባፈ ዎልቃማ ጎዳይ። 
“ቢታ ኡባን ደእያ ሄꬑ ኩሸ አሳፐ ናምኡ ኩሸይ ሾጨትድ ሀይቅን፥ እስ ኩሸ ፃላል አታና። ታኒ ጎዳይ ሀይሳ ኦዳይስ። 
ሀ አትዳ ስኮ አሳ ታኒ ታማን የጋና፤ ብር ታማን ጌያዳ ኤንታ ጌሻና፤ ዎርቀይ ፓጨትያዳ ፓጫና። ሄሳፈ ጉየ፥ ኤንቲ ታ ሱንꬃን ዎሳና፤ ታኒ ኤንታ ስአና። ታኒ ኤንታ፥ ‘ታ አሰ’ ጋና፤ ኤንቲ፥ ጎዳይ፥ ‘ኑ ፆሰ’ ያጋና” ያጌስ። 
